als_Latn dik_Latn sag_Latn
Nesër fillojnë negociatat për MSA
Nesër fillojnë negociatat për Marrëveshjen e Stabilizim-Asocimit ndërmjet Kosovës dhe Bashkimit Evropian. Njohësi i integrimeve evropiane, Shenoll Muharremi tha se nisja e këtyre negociatave, pritet të hap perspektiva të reja për Kosovën. “Pavarësisht se zbatimi i MSA-së merr shumë kohë, është e rëndësishme që procesi po fillon”, tha Muharremi për Radio Kosovën.
“Me rëndësi është që negociatat po fillojnë, që është një orar i afateve që BE-ja është pajtuar që të përfundojë deri në pranverë. Ajo çfarë na intereson neve, është me fillua negocimin edhe me nënshkrua këtë marrëveshje në mënyrë që me pas hapin e parë. Një marrëveshje kontraktuale dhe me hap perspektiva të reja për Kosovën në rrugëtimin drejt BE-së. Pastaj na mbeten shumë vite tjera për të mundur të zbatojmë këtë marrëveshje, por thjeshtë do të ketë periudha të tranzicionit të asaj që quhet deri në 10 vjet”, tha Muharremi.
Duke folur për sfidat institucioneve kosovare me të cilat do të ballafaqohen ato gjatë raundeve të negocimit të MSA-së, Muharremi thotë se “Kosova, fatkeqësisht nuk e ka një ekonomi të zhvilluar, ose nuk e ka ndonjë produkt, i cili kish me shkaktua ndonjë telashe ose kish me pas ndikim në tregun evropian”.
“E dimë që Kosova ka sfida të mëdha në ekonomi, dhe ekonomia e saj është tepër pa ndikim për të nxjerrë telashe tregut të BE-së. Në këtë aspekt ndoshta gjëja më e rëndësishme është që Qeveria e Kosovës të sigurohet që në këtë marrëveshje është provizioni si për të gjitha vendet tjera ku thotë që është synim i dy palëve Kosova të anëtarësohet në BE”, tha ai për Radio Kosovën.
Muharremi mendon se Kosova në një afat rekord do të bëjë nënshkrimin e kësaj marrëveshje, në raport me vendet tjera të Ballkanit Perëndimor, “por, kjo nuk është ndonjë gjë për të cilën ne duhet të krenohemi”.
“Unë do të dëshiroja që ne të kishim ekonomi shumë më të zhvilluar dhe ku ne do të kishim pozicione shumë më të qarta se çfarë duam të arrijmë më këtë marrëveshje . Por më vjen keq që Qeveria e Kosovës nuk ka menduar se si të përfitojmë praktikisht nga kjo marrëveshje. Faktikisht ne do të duhej t’a përkrahnim shumë më shumë sektorin privat, zhvillimin e bizneseve , sidomos ato biznese që kanë kapacitetet për eksport, në mënyrë që kur arrihet kjo marrëveshje, kur hapet tregu me BE-në, atëherë ato të jenë në gjendje të përfitojnë”, tha Muharremi. /Indeksonline/
als_Latn als_Latn als_Latn als_Latn als_Latn als_Latn als_Latn